Η επίδραση της επιθετικής υπολιπιδαιμικής αγωγής σε αγγειακούς ασθενείς που υποβάλλονται σε χειρουργική θεραπεία
Authors: Κούβελος Γεώργιος 
Published: August 2021

Σκοπός: Οι καρδιαγγειακές και νεφρικές επιπλοκές συνιστούν κύρια αιτία νοσηρότητας και θνητότητας στους ασθενείς που υποβάλλονται σε αγγειοχειρουργική επέμβαση, επηρεάζοντας τόσο την πρώιμη όσο και την απώτερη πρόγνωση. Ωστόσο ελάχιστα είναι γνωστά σχετικά με την επίδραση της έντονης υπολιπιδαιμικής αγωγής στην καρδιαγγειακή έκβαση και τη νεφρική λειτουργία σε ασθενείς που υποβάλλονται σε αγγειοχειρουργική επέμβαση. Η παρούσα διδακτορική διατριβή συνιστά μια προοπτική τυχαιοποιημένη μελέτη με σκοπό να διερευνήσει την επίδραση της υπολιπιδαιμικής θεραπείας είτε με μονοθεραπεία με στατίνη είτε με συνδυασμό στατίνης και εζετιμίμπης κατά τη διάρκεια του πρώτου έτους μετά από αγγειοχειρουργική επέμβαση. Υλικό-μέθοδοι: Οι ασθενείς τυχαιοποιήθηκαν ώστε να λάβουν είτε ροζουβαστατίνη 10 mg/ ημέρα είτε συνδυασμό ΡΖΒ και εζετεμίμπης 10 mg/ ημέρα ξεκινώντας πριν την αγγειοχειρουργική επέμβαση. Το πρωταρχικό τελικό σημείο αποτελεί η εμφάνιση του πρώτου καρδιαγγειακού συμβάματος, που συμπεριλαμβάνει θάνατο καρδιακής αιτιολογίας, μη θανατηφόρο οξύ έμφραγμα του μυοκαρδίου, αγγειακό εγκεφαλικό επεισόδιο και ασταθής στηθάγχη. Η νεφρική λειτουργία εκτιμήθηκε με μετρήσεις της κρεατινίνης ορού, της απέκκρισης πρωτείνης, κρεατινίνης και μικροαλβουμίνης και με τον υπολογισμό της νεφρικής κάθαρσης κρεατινίνης. Οι μετρήσεις πραγματοποιήθηκαν προεγχειρητικά, μετεγχειρητικά και κατα τον 1ο, 6ο και 12ο μήνα μετά την επέμβαση. Αποτελέσματα: Ένα σύνολο 136 ασθενών που έλαβαν ΡΖΒ και 126 που έλαβαν ΡΖΒ/ΕΖΤ ολοκλήρωσαν το πρωτόκολλο της μελέτης. 6.6% των ασθενών στην ομάδα της ΡΖΒ υπέστησαν κάποιο μείζων καρδιαγγειακό σύμβαμα μέσα στις 30 πρώτες ημέρες μετά την επέμβαση σε σύγκρηση με 5.6% στην ομάδα της ΡΖΒ/ΕΖΤ (p=0.72). Από τον 1ο έως το 12ο μήνα της περιόδου παρακολούθησης το πρωταρχικό τελικό σημείο παρατηρήθηκε σε 9 ασθενείς της ομάδας της ΡΖΒ και σε 2 ασθενείς στην ομάδα της ΡΖΒ/ΕΖΤ (p=0.004). Η έντονη υπολιπιδαιμική αγωγή με ΡΖΒ/ΕΖΤ σχετίστηκε με μεγαλύτερη μείωση στα επίπεδα της LDL στην ομάδα της ΡΖΒ/ΕΖΤ σε σύγκριση με την ομάδα της ΡΖΒ/ΕΖΤ (75.87+31.64 vs 87.19 + 31.7, p=004), ενώ δεν παρατηρήθηκαν διαφορές στις τιμές των τριγλυκεριδίων, της HDL και της hs-CRP. Στους 12 μήνες, μια παρόμοια μείωση στην υπολογιζόμενη κάθαρση κρεατινίνης παρατηρήθηκε. Στους ασθενείς που επιτεύχθηκε ο LDL στόχος <100 md/dL παρουσίασαν μικρότερη μείωση του eGFR σε σύγκριση με τους ασθενείς πάνω από αυτό το όριο. Δεν παρατηρήθηκαν σημαντικές διαφορές στη νεφρική απέκκριση των πρωτεινών. Σημαντική μικροαλβουμινουρία ήταν έκδηλα και στις δύο ομάδες.Συμπεράσματα: Τα αποτελέσματα της παρούσης μελέτης υποδεικνύουν ότι η θεραπεία με στατίνη ενισχυόμενη με την εζετεμίμπη μπορεί να ελαττώσει τη συχνότητα των καρδιαγγειακών συμβαμάτων μέσα στους πρώτους 12 μήνες μετά από αγγειοχειρουργική επέμβαση. Οι ασθενείς που υποβλήθηκαν σε αγγειοχειρουργική επέμβαση έδειξαν μια συνεχή, σταδιακή έκπτωση της νεφρικής λειτουργίας κατά τον πρώτο χρόνο, παρόλη τη θεραπεία με στατίνη. Η προσθήκη της εζετεμίμπης στην υπολιπιδαιμική θεραπεία δεν φαίνεται να προσφέρει μεγαλύτερη νεφροπροστασία. Μελλοντικές, μεγαλύτερες μελέτες θα πρέπει να διευκρυνήσουν με επάρκεια την επίδραση της εζετεμίμπης στη μείωση των καρδιαγγειακών συμβαμάτων.